Jiddisj - Wikipedia
Jiddisj (ייִדיש‎, יידיש‎ of אידיש‎, yidish/idish/yidish, [ˈjɪdɪʃ] of [ˈɪdɪʃ]; Engels: Yiddish, van Duits Jiddisch: Jüdisch) of Mame-Losjen (מאמע-לשון, "Moedertaal") is 'n Wes-Germaanse taal met Hebreeuse en Slawiese elemente wat meestal met die Hebreeuse alfabet geskryf word. Jiddisj het gedurende die Hoë Middeleeue uit die Middelhoogduitse taal ontwikkel en is nog steeds nou verwant aan moderne Hoog-Duits en sy dialekte. Dit was veral die Joodse bevolking van Pole en Rusland wat die bestaande Middelhoogduitse verkeerstaal – 'n dialek met Hebreeuse leenwoorde – tot 'n skryftaal uitgebou het (soortgelyk aan die Romaanse taal Ladino wat nou verwant is aan Spaans).
ייִדיש‎, יידיש‎ of אידיש‎ ; yidish/idish/yidish
Uitspraak: [ˈjɪdɪʃ] of [ˈɪdɪʃ]
Gepraat in: Bosnië en Herzegowina
Gebied: Sentraal- en Oos-Europa
Totale sprekers: 1,8 miljoen
Skrifstelsel: Hebreeuse alfabet
Amptelike taal in: Joodse Outonome Oblast
Gereguleer deur: YIVO
ISO 639-1: yi
ISO 639-2: yid
ISO 639-3: yid
Kaart van Jiddisje dialekte in Sentraal-Europa
Die Jiddisje taal word in twee hoofdialekte, Wes-Jiddisj en Oos-Jiddisj, verdeel. Met die Europese Verligting en die toelating tot volledige burgerregte het die meerderheid van die Wes-Europese Joodse bevolking begin om die plaaslike tale oor te neem.
Nadat die Joodse bevolking van Sentraal-Europa in die laat Middeleeue na die oostelike deel van die vasteland verdryf is, het hulle in spesifieke buurte, die "stetl", van Slawiese stede gewoon. Jiddisj het 'n groot aantal leenwoorde en wendings uit Pools en Russies oorgeneem, maar het danksy die oorwegend Duitse woordeskat wesentlik 'n Germaanse taal gebly wat oor 'n ryk literêre tradisie beskik. Die tydperk tussen 1800 en 1900 word as die Goue Era van die taal beskou.
Voor die Holocaust was Jiddisj die moedertaal van sowat twaalf miljoen mense in die oostelike Sentraal- en in Oos-Europa, veral Asjkenasiese Jode. Grootskaalse emigrasie het die taalgebied van Jiddisj veral na Israel en die Verenigde State verskuif. Tans is daar nog sowat drie miljoen oorwegend Joodse sprekers dwarsoor die wêreld. Naas ouer sprekers van alle Joodse geloofsrigtings word Jiddisj vandag veral deur Chassidiese Jode as omgangstaal gebesig.
Sien gerus Wikipedia se uitgawe in Jiddisj
Wikimedia Commons het meer media in die kategorie Jiddisj.
Wikiwoordeboek het 'n inskrywing vir Jiddisj.
(en) "Yiddish language". Encyclopædia Britannica. Besoek op 15 September 2018.
Ontsluit van "https://af.wikipedia.org/w/index.php?title=Jiddisj&oldid=1888255"